***Мутан је, тужан био дан
Мутан је, тужан био дан,
Мртва се јесен свали;
Ох, даждило је, даждило,
Када се роди мали.

Суморно небо жалостно
Облачје слило ћутом,
А хладни ветар шуштао
По свелом лишћу жутом.

У недоглед се крилила
Жалосна пустош рана,
Пред прозорима грактало
Злослутних јато врана.

Осмех га није дочек’о,
Но суза — да га прати;
Ни пољубац му не даде
Његова мртва мати...

Мутан је, тужан био дан,
Мртва се јесен свали —
Ох, даждило је, даждило
Када се родио мали!

Извор 

 1903. Песме Стевана Луковића. стр. 12.

Стеван Луковић